Kunsten i Aalborg får mandag eftermiddag status af at være en såkaldt 'Green Attraction'. Det er et nyt miljømærke, der gives til attraktioner, som gør en ekstra indsats for at være grønne og bæredygtige. Det bliver altså i fremtiden lettere for forbrugere at vælge bæredygtigt - også når det gælder museumsbesøg. Green Attraction er brancheorganisationen Horestas nye miljømærke. Det kan for eksempel gives til museer, akvarier og forlystelsesparker. Den nye miljømærkning bygger videre på konceptet Green Key, en anerkendt miljømærkningsordning for hoteller, som nu er givet i mere end 3000 turistvirksomheder verden over. Stolt over certificeringen Kunstens direktør Lasse Andersson er beæret over at være det første danske kunstmuseum, der får det grønne miljømærke. - Vi har et mål om hele tiden at flytte Kunsten i en grøn og bæredygtig retning. Vi er derfor glade og stolte over at være det første kunstmuseum, der får certificeringen, siger han. Krav om færre ressourcer Kunsten har været igennem en stor ansøgnings- og kontrolproces. Kravene for at få miljømærket er, at man mindsker brugen af kemikalier, energi- og vandforbrug og har en god affaldssortering. Med miljømærket bliver Kunsten nu også løbende opfordret til at blive endnu grønnere. Der vil regelmæssigt være kontrolbesøg for at sikre, at museet bliver ved med at leve op til kravene. Kunsten fik overrakt sit Green Attraction-diplom på Eksperimentarium mandag eftermiddag.
Kunsten får som det første kunstmuseum i Danmark miljømærket Green Attraction. Det bliver givet til attraktioner, der gør en ekstra indsats for at passe på miljøet.